เครือปตท.กำไรลดโดนหางเลขน้ำท่วม
กลุ่ม ปตท.เจ็บตามน้ำท่วม คาด BCP สูญเดือนละ 80-100 ล้านบาท ปตท.ปิดปั๊ม PTTEP ลดผลิต 2 โครงการ คาดทั้งกลุ่มกำไรซึม น้ำท่วมกระทบ
26 ต.ค. 2554

กลุ่ม ปตท.เจ็บตามน้ำท่วม คาด BCP สูญเดือนละ 80-100 ล้านบาท ปตท.ปิดปั๊ม PTTEP ลดผลิต 2 โครงการ คาดทั้งกลุ่มกำไรซึม น้ำท่วมกระทบ 
นายอนุสรณ์ แสงนิ่มนวล กรรมการผู้จัดการใหญ่ บริษัท บางจากปิโตรเลียม (BCP) แจ้งตลาดหลักทรัพย์ถึงผลกระทบจากเหตุการณ์น้ำท่วมว่า บริษัทได้หยุดการดำเนินการของศูนย์จ่ายน้ำมันบางปะอิน ตั้งแต่วันที่ 16 ต.ค.เป็นต้นไป เนื่องจากน้ำท่วมสูงทำให้รถบรรทุกน้ำมันไม่สามารถผ่านได้ และหยุดให้บริการสถานีบริการน้ำมันบางจากชั่วคราวประมาณ 50 แห่ง
อย่างไรก็ตาม บริษัทได้จ่ายน้ำมันจากโรงกลั่นบางจากและศูนย์จ่ายน้ำมันสมุทรสาครทดแทน 
นอกจากนี้ บริษัทย่อยทั้งบริษัท บางจากไบโอฟูเอล ได้หยุดการผลิตตั้งแต่วันที่ 11 ต.ค. โครงการผลิตไฟฟ้าจากเซลล์แสงอาทิตย์ Phase 1 (38 เมกะวัตต์) โครงการผลิตไฟฟ้าจากเซลล์แสงอาทิตย์ขนาด 8 เมกะวัตต์ ได้หยุดการผลิตไฟฟ้าตั้งแต่วันที่16 ต.ค. เนื่องจากภายในโครงการมีน้ำท่วมขังระดับเดียวกับแผงโซลาร์ และคาดว่าจะกลับมาผลิตได้ในอีก 2 เดือน 
นายอนนต์ สิริแสงทักษิณ ประธานเจ้าหน้าที่บริหารและกรรมการผู้จัดการใหญ่ฝ่ายการเงิน บริษัท ปตท.สำรวจและผลิตปิโตรเลียม (PTTEP) กล่าวว่า บริษัทต้องลดการผลิตปิโตรเลียมจาก 2 โครงการ คือ 1.โครงการเอส 1 ซึ่งอยู่ในบริเวณ จ.สุโขทัย พิษณุโลก และกำแพงเพชร แม้ว่าพื้นที่การผลิตไม่ได้รับผลกระทบ แต่มีปัญหาในการขนส่งจึงลดปริมาณการผลิตน้ำมันดิบลงโดยเฉลี่ย 1 หมื่นบาร์เรลต่อวัน จากเดิมที่ผลิตอยู่ที่ 2.5 หมื่นบาร์เรล ตั้งแต่วันที่ 28 ก.ย.ที่ผ่านมา
2.โครงการพีทีทีอีพี 1 ที่ จ.สุพรรณบุรี และนครปฐม ซึ่งเดิมผลิตน้ำมันดิบอยู่ประมาณ 380 บาร์เรลต่อวัน ต้องหยุดการขายน้ำมันดิบตั้งแต่วันที่ 18 ต.ค. 
“ปริมาณการขายที่ลดลงของทั้งสองโครงการ คิดเป็นสัดส่วน 4% ของปริมาณการขายปิโตรเลียมเฉลี่ยต่อวัน” นายอนนต์ กล่าว
อย่างไรก็ตาม บริษัทได้ซื้อประกันภัยความเสี่ยงทุกประเภท รวมถึงผลกระทบจากน้ำท่วมสำหรับทรัพย์สินของบริษัท และได้เตรียมแผนฉุกเฉินไว้พร้อมแล้ว 
นายสรัญ รังคสิริ ผู้ช่วยกรรมการผู้จัดการใหญ่ การตลาดขายปลีก บริษัท ปตท. (PTT) กล่าวว่า ขณะนี้ปั๊มน้ำมันและปั๊มเอ็นจีวีที่หยุดบริการจากปัญหาน้ำท่วมมีจำนวน 90 แห่ง 
บทวิเคราะห์ บล.พัฒนสินระบุว่า BCP จะได้รับผลกระทบจากน้ำท่วมเดือนละ 80-100ล้านบาท และในงวดไตรมาส 4กลุ่ม ปตท. จะมีกำไรที่ลดลงจากการปิดปั๊มและลดการผลิตของ PTTEP